UPRS Sklep III U 107/2020-8
Sodna praksa Upravnega sodišča, 2020-08-31

brezplačna pravna pomoč - tožba v upravnem sporu - rok za vložitev tožbe - tek procesnega roka - nujna zadeva - prepozna tožba - zavrženje tožbe

Glede na to, da se je rok za vložitev tožbe iztekel v času veljave posebnih ukrepov zaradi epidemije koronavirusa, sodišče dodaja, da je bilo z izpodbijanim sklepom odločeno o dodelitvi brezplačne pravne pomoči na podlagi določb ZBPP, ki v četrtem odstavku 34. člena določa, da se zadeve v upravnem sporu po ZBPP obravnavajo kot nujne. Predsednik Vrhovnega sodišča RS je v času veljave posebnih ukrepov izdal tri odredbe (in eno spremembo), s katerimi je bilo določeno, da sodišča v nujnih zadevah v tem času odločajo, pri čemer upravni spori po ZBPP z navedenimi odredbami niso bili izvzeti iz odločanja sodišč v nujnih zadevah v obdobju posebnih ukrepov zaradi epidemije koronavirusa.

1. S sklepom, št. Bpp 656/2019 z dne 3. 3. 2020 (v nadaljevanju: izpodbijani sklep), je toženka kot nedovoljeno zavrgla tožnikovo prošnjo z dne 7. 12. 2019 za dodelitev brezplačne pravne pomoči, na podlagi drugega odstavka 67. člena Zakona o splošnem upravnem postopku (v nadaljevanju: ZUP) v zvezi z drugim odstavkom 34. člena Zakona o brezplačni pravni pomoči (v nadaljevanju: ZBPP) in s 1. točko drugega odstavka 37. člena ZBPP ter v zvezi s 1. in 4. točko prvega odstavka 129. člena ZUP.

2. Tožnik je 24. 6. 2020, v okviru dopolnitve vloge v zadevi brezplačne pravne pomoči, ki se pri Organu za brezplačno pravno pomoč Upravnega sodišča RS vodi pod opr. št. Bpp 108/2020, vložil tudi tožbo zoper izpodbijani sklep. V njej smiselno predlaga, da sodišče izpodbijani sklep odpravi.

3. Toženka je sodišču poslala upravni spis, ki se nanaša na zadevo, odgovora na tožbo pa ni podala.

5. Rok za vložitev tožbe je določen v 28. členu Zakona o upravnem sporu (v nadaljevanju: ZUS-1). Po določbi prvega odstavka 28. člena ZUS-1 je tako treba tožbo vložiti v 30 dneh od vročitve upravnega akta, s katerim je bil postopek končan. Tožba se vloži pri pristojnem sodišču neposredno pisno ali pa se mu pošlje po pošti; šteje se, da je bila tožba vložena pri sodišču tisti dan, ko je bila priporočeno oddana na pošto (prvi in drugi odstavek 29. člena ZUS-1).

6. Iz vročilnice, ki se nahaja v predloženem upravnem spisu, je razvidno, da je bil izpodbijani sklep tožniku vročen 11. 3. 2020. Navedeni datum je na vročilnici lastnoročno napisal sam tožnik, ki se je na vročilnici tudi podpisal. Z zakonom določeni 30 dnevni rok za vložitev tožbe je tako začel teči 12. 3. 2020 in se je iztekel v petek 10. 4. 2020. Tožnik je tožbo vložil šele 24. 6. 2020, ko jo je priporočeno oddal na pošto, kar je razvidno iz kopije pisemske ovojnice v sodnem spisu, torej prepozno.

7. Glede na to, da se je rok za vložitev tožbe iztekel v času veljave posebnih ukrepov zaradi epidemije koronavirusa, sodišče še dodaja, da je bilo z izpodbijanim sklepom odločeno o dodelitvi brezplačne pravne pomoči na podlagi določb ZBPP, ki v četrtem odstavku 34. člena določa, da se zadeve v upravnem sporu po ZBPP obravnavajo kot nujne. Predsednik Vrhovnega sodišča RS je v času veljave posebnih ukrepov izdal tri odredbe (in eno spremembo),

s katerimi je bilo določeno, da sodišča v nujnih zadevah v tem času odločajo, pri čemer upravni spori po ZBPP z navedenimi odredbami niso bili izvzeti iz odločanja sodišč v nujnih zadevah v obdobju posebnih ukrepov zaradi epidemije koronavirusa.

8. Sodišče na podlagi navedenega zaključuje, da je tožnik tožbo vložil po poteku z zakonom predpisanega 30 dnevnega roka, torej prepozno. Zato jo je na podlagi 2. točke prvega odstavka 36. člena ZUS-1 zavrglo.

Uradni list RS, št. 21/2020, št. 39/2020, št. 47/2020 in št. 62/2020.

Zakon o upravnem sporu (2006) - ZUS-1  - člen 28, 28/1, 36, 36/1, 36/1-2

Zakon o brezplačni pravni pomoči (2001) - ZBPP  - člen 34, 34/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.